NDR เตรียมออกวอแรนต์แจกฟรีผถห.เดิม ลุยตั้งบ.ร่วมทุนผลิตยางล้อรถยนต์-รถบรรทุก
NDR คาดจัดตั้งบริษัทร่วมทุนผลิตยางล้อรถยนต์-รถบรรทุกได้ในมิ.ย.60 หวังดันรายได้-กำไรเพิ่ม เผยบอร์ดไฟเขียวออก NDR-W1 ไม่เกิน 107,500,000 หน่วย แจกฟรีผู้ถือหุ้นเดิม อัตรา 2:1 ราคาการใช้สิทธิ 3 บาท
22 พ.ย. 2559

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยถึง ความคืบหน้าการร่วมทุนจัดตั้งบริษัท เพื่อผลิตและจำหน่ายยางล้อรถยนต์และยางล้อรถบรรทุก โดยจำหน่ายทั้งในประเทศและต่างประเทศ ซึ่งบริษัทฯจะเข้าถือหุ้นในบริษัทร่วมทุนดังกล่าว ในสัดส่วนร้อยละ 30 ของทุนจดทะเบียน หรือคิดเป็นมูลค่าการลงทุน 300 ล้านบาท จากมูลค่าการลงทุนรวมทั้งสิ้น 1,000 ล้านบาท นั้น คาดว่าจะจัดตั้งบริษัทร่วมทุนภายในเดือนมิถุนายน 2560
โดยการเข้าลงทุนในบริษัทร่วมทุนครั้งนี้คือการเพิ่มโอกาสทางธุรกิจและเสริมสร้างขีดความสามารถในการแข่งขัน รวมทั้งสามารถนำองค์วามรู้ที่ได้จากธุรกิจที่เกิดจากการร่วมทุนมาปรับใช้เพื่อพัฒนาผลิตภัณฑ์ของบริษัทฯ เพื่อสร้างสรรค์ผลิตภัณฑ์ใหม่ๆ ให้ตรงกับความต้องการของผู้บริโภคมากที่สุด นอกจากนี้ ยังจะเป็นการเพิ่มรายได้และกำไรให้บริษัทฯเพิ่มขึ้นในอนาคต
นอกจากนี้ ที่ประชุมผู้ถือหุ้นเห็นชอบการออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัท (NDR-W1) ไม่เกิน 107,500,000 หน่วยให้แก่ผู้ถือหุ้นเดิมของบริษัทฯ ตามสัดส่วนการถือหุ้น (Right Offering) โดยไม่คิดมูลค่าในอัตราการจัดสรรที่ 2 หุ้นสามัญเดิม ต่อ 1 หน่วย ใบสำคัญแสดงสิทธิ
ทั้งนี้ NDR-W1 จะมีอายุ 2 ปี นับแต่วันที่ออกใบสำคัญแสดงสิทธิ โดยอัตราการใช้สิทธิ (ใบสำคัญแสดงสิทธิ:หุ้น) 1:1 และราคาการใช้สิทธิอยู่ที่ 3.00 บาท ต่อหุ้น ทั้งนี้  กำหนดวันที่ไม่ได้รับสิทธิซื้อหลักทรัพย์แปลงสภาพ  ในวันที่ 1 ธ.ค. 2559 และ กำหนดให้วันที่ 6 ธันวาคม 2559 เป็นวันกำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิ NDR-W1 (Record Date) และวันที่ 7 ธันวาคม 2559 เป็นวันปิดสมุดทะเบียน
อีกทั้งยังเห็นชอบการเพิ่มทุนจดทะเบียนของบริษัทฯจาก 215,000,000 บาท เป็น 322,500,000 บาท โดยการออกหุ้นจำนวน 107,500,000 หุ้น มูลค่าหุ้นที่ตราไว้หุ้นละ 1.00 บาท เพื่อรองรับการแปลงสภาพใบสำคัญแสดงสิทธิในอนาคต